הוועדה המיוחדת לפניות הציבור, כנסת 20, פרוטוקול מספר 123, 2017-12-05 11:00

ישראל אייכלר: שלום עליכם.

ישראל אייכלר: אנחנו פותחים את ישיבת הוועדה לפניות הציבור בנושא הבעיות הקשות בתדירות התחבורה הציבורית בשכונות נווה יעקב ובית וגן בירושלים, של חבר הכנסת מיקי לוי.

ישראל אייכלר: מעניין שבדיוק היום, י"ז בשבט, י"ז בכסלו וי"ז בשבט, זאת אומרת, עשרה חודשים בדיוק היום, היה דיון על אותו נושא, על פי בקשת חבר הכנסת מלכיאלי ומאוד מעניין לשמוע אם השתפר משהו או שהשתנה משהו.

ישראל אייכלר: הוועדה מתכנסת לדון בנושא תחבורה ציבורית בשכונות נווה יעקב ובית וגן בירושלים.

ישראל אייכלר: עיקר הטענות של התושבים והנוסעים הן על נסיעות שמופיעות בלוח הנסיעות ולא מבוצעות בפועל, דילול נסיעות שגורם לנוסעים לאחר למקומות עבודה ולמקומות הלימוד, הדילול גורם להשארת נוסעים בתחנות ולעומס בתחנות.

ישראל אייכלר: משרד התחבורה לא בדק את הפניות לעומקן, לוועדה הוא לא ענה בכלל וגם במקרים שבהם התקבל מענה המענה לא ענייני.

ישראל אייכלר: לפיכך כנראה משתלם, גם אם לא בכוונה תחילה, להתעלם מאלפי נוסעים, לדלג על נסיעות ביום, שנשארים בתחנות ההסעה וזה קורה בכל רחבי הארץ.

ישראל אייכלר: טוב שנווה יעקב ובית וגן קיבלו פור בגלל הפנייה הזאת, אבל מצד שני הם הכי סובלים פה בגלל הסיפור עם הרכבת הקלה שכולנו כבר יודעים את זה.

ישראל אייכלר: ההרתעה לא מספיק כואבת כנראה.

ישראל אייכלר: לאחרונה הוועדה קיימה דיון בנושא התחבורה הציבורית במודיעין עילית ובאשדוד, בית שמש ובני ברק ובכולם אותו סיפור.

ישראל אייכלר: בדיון על מודיעין עילית, אני רוצה לדווח לכם, הייתה הצעה הכי חלמאית ששמעתי אי פעם, שהיות שהחברה לא עומדת בלוח הזמנים אז נדלל את לוח הזמנים כדי שהם לא יסתבכו - - -

<קריאה: במקום להוסיף אוטובוסים.

ישראל אייכלר: כן, בגלל שאין להם נהגים, אתם תיכף תשמעו את הנימוקים.

<קריאה: אני מכיר.

ישראל אייכלר: אז במקום להוסיף נהגים נוריד נסיעות בלוח כדי שלא ייקנסו.

ישראל אייכלר: בכל הדיונים שהתקיימו בוועדה בנושא תחבורה ציבורית, הטיעון הכי חזק היה שיש מחסור אובייקטיבי בנהגים בתחבורה הציבורית ואני רוצה לבשר לכם שאחרי סיום הדיון הזה אנחנו מיד נקיים דיון, אחד מצווארי הבקבוק שגילינו בנושא של נהגים הוא המרב"ד, שלוקח לו שנה לאשר נהג אוטובוס.

ישראל אייכלר: אנשים נשארים בלי פרנסה, מחכים שנה שלמה, אנחנו נעשה דיון על זה מיד אחרי זה.

ישראל אייכלר: ביררתי, מרב"ד עבר ממשרד הבריאות למשרד התחבורה, מה-1 בינואר, אני חושב.

<קריאה: זו בשורה טובה או לא?

ישראל אייכלר: אני לא יודע, אבל ניסיתי לפעול שם לגבי המרב"ד.

<מאיר דוד: חבר הכנסת אייכלר, זה גם לוקח שנה כי במשך השנה מלמדים את הנהגים איך להתאפק ולא לעשות את הצרכים שלהם.

<מאיר דוד: זה לוקח שנה.

<מאיר דוד: כיוון שאין מסוף בקצה ואין מקום לעשות, סליחה, פיפי, אז שנה זה פרק זמן ללמד אותם איך להתאפק.

ישראל אייכלר: אתה מאגד?

<מאיר דוד: כן.

ישראל אייכלר: אז תגיד את זה לפרוטוקול, שיידעו - - -

<מאיר דוד: אני חושב שכולם יודעים את זה וזו אולי הבעיה העיקרית שמובילה לכל פניות הציבור בסופו של יום.

ישראל אייכלר: כן, אז זו בעיה נוספת.

ישראל אייכלר: על מנת שיהיה שינוי בנושא המדינה חייבת לשפר את מעמד הנהג, תדמית הנהג, לקצר הליכים בהכשרת נהגים והוזלת עלות ההכשרה, שיפור תשתיות תחבורה ציבורית, ואם מותר לי להוסיף על מה שכתבתם, להוסיף שכר לנהגים, כי אם לנהגים לא כדאי בסכום הזה צריך להוסיף להם שכר.

ישראל אייכלר: אין מה לעשות, זה היצע וביקוש.

ישראל אייכלר: אני לא אאריך את כל ההקדמות, רק להגיד שבדיון הקודם נציגת משרד התחבורה, מורן יונה, ציינה כי המשרד אוסר על דילולים כלשהם בנווה יעקב.

ישראל אייכלר: לגבי בית וגן, לפי הרישום הקיים מתבצעות 590 נסיעות.

ישראל אייכלר: עכשיו אנחנו נפנה אל המציע, חבר הכנסת מיקי לוי.

<שלומית אבינח: זה מה שהביאו, מאוד חשוב.

ישראל אייכלר: עוד שתי נקודות ביקשה המנהלת להגיד, שבדיון שהתקיים בי"ז בשבט, כבר אמרתי את זה, ביוזמת חבר הכנסת מלכיאלי, תושבי נווה יעקב מונים כ-25,000 איש, רובם משתמשים בתחבורה ציבורית.

ישראל אייכלר: הבקשה הייתה לתגבר קווים קיימים ולתת שירות בקווים אחרים מהשבוע.

ישראל אייכלר: כן נתבקש מענה לרחוב רביץ שאוכלס ללא מענה תחבורתי הולם לתושבי השכונה.

ישראל אייכלר: לגבי בית וגן עיקר התלונות על קווי אגד 39, 21, 33 ו-16.

ישראל אייכלר: חבר הכנסת מיקי לוי, בבקשה.

מיקי לוי: תודה רבה לך, אדוני.

מיקי לוי: למעשה בשנה האחרונה הגיעו לחברי הכנסת, בעיקר הירושלמים שבהם, פניות רבות שנוגעות לתדירות נמוכה מאוד של תחבורה ציבורית בשכונות נווה יעקב ובית וגן.

מיקי לוי: אני מניח שיש בעיות נוספות, מודיעין עילית, לא תמיד זה אגד, זה חברות אחרות, אתה תשמע את זה תיכף, מאוחר יותר.

מיקי לוי: תושבים מתלוננים על דילוגים בנסיעות, דהיינו נסיעות שמופיעות בלוח הנסיעות, אבל בפועל הן לא מבוצעות, אוטובוסים עמוסים בנוסעים, איחורים וכו'.

מיקי לוי: אני חייב להגיד פה, כיוון שאני מכיר את זה באופן אישי, זה לא תמיד באשמת החברות.

מיקי לוי: לעתים, משרד התחבורה, מדינת ישראל מוציאה מכרזים חסרים כדי לחסוך כסף, המכרז הוא חסר, המכרז חונק את החברות עצמן.

מיקי לוי: סתם לדוגמה, במקום להוציא 6 אוטובוסים בשעה, המכרז לא יכלול הוצאה של 10 אוטובוסים בשעה, כי המדינה רוצה לחסוך בעניין הזה ולא אכפת לה להתעלל בציבור, אבל יש גם אשמה של החברות עצמן ואני לוקח את האשמה גם על עצמי כי הייתי פעם שם ואני יודע כמה קשה בימים אלה להוציא את העניין הזה.

מיקי לוי: אני הגשתי מספר שאילתות למשרד התחבורה.

מיקי לוי: לצערי, משרד התחבורה, הכותל עונה יותר טוב ממשרד התחבורה.

ישראל אייכלר: חשבתי שרק לוועדה הם לא עונים.

מיקי לוי: לא, הכותל עונה יותר טוב, תאמין לי, אין תשובות הולמות.

מיקי לוי: ואני אומר לך, אדוני, אתה צריך להזמין לכאן את דרור גנון, כדי לתת תשובות, כי המדינה צריכה לתת תשובות, הם בקצה השרשרת.

ישראל אייכלר: אגב, הוא לא בא, אני לא יודע למה.

מיקי לוי: אז אני אומר לך, אדוני, אני הייתי מטיל סנקציה על משרד התחבורה.

מיקי לוי: אנא תעביר הוראה לוועדת הכספים, ששום דבר של משרד התחבורה, ומונח כרגע 800 מיליון שקל רכישת קרוניות עבור הרכבת בין ירושלים לתל אביב, 'אם אתם לא תבואו לכאן ולא תיתנו את הכבוד המגיע לכנסת כגורם מפקח, כרשות מפקחת, אז אנחנו לא נעשה כלום'.

מיקי לוי: זה המשך הזלזול בוועדות הכנסת.

מיקי לוי: אבל יש סנקציות.

מיקי לוי: אני קטונתי, אדוני יותר ותיק ממני.

ישראל אייכלר: אבל אתה יושב בוועדת הכספים, אז - - -

מיקי לוי: זה נכון, אני יודע כמה כוח יש לה.

מיקי לוי: לכן אני אומר, המצוקה של השכונות, שכונת נווה יעקב, שהיא נמצאת באמת בקצה ירושלים, היא מצוקה אמיתית שאנחנו לא מסוגלים לתת לה, בכלים המעטים שיש לנו, תשובות הולמות.

מיקי לוי: התכנון המקורי שהיה אמור לכך, כמו אדרה של דג, הרכבת הקלה באמצע האדרה ויש קווים מזינים מהצדדים, אז עוד פעם מדינת ישראל כנראה חוסכת בקווים המזינים והתושבים אינם מגיעים אפילו לרכבת הקלה.

מיקי לוי: תחשוב רגע אחד, אדרה של דג באמצע ומהצדדים אותן עצמות שאמורות להזין את הרכבת הקלה.

מיקי לוי: ומאוד יכול להיות שמשהו בתכנון לקוי.

מיקי לוי: אני לא יודע, אני לא יושב עם תכניות התחבורה כרגע לפניי, אני רק יודע שזה פוגע באזרחים ודווקא באוכלוסייה החלשה - - -

ישראל אייכלר: שזקוקה לתחבורה ציבורית.

מיקי לוי: שזקוקה, שאין ברשותה רכב פרטי והיא אוכלוסייה מרובת ילדים, כשהילדים עצמם עושים שימוש בתחבורה הציבורית.

מיקי לוי: יש בעיה של ביטול הקווים מצפון לדרום כי חשבו שהרכבת הקלה, ואת זה אנחנו אולי נשמע מכם, היא תיתן את התשובות ההולמות.

מיקי לוי: ברגע זה יש בעיה אמיתית, הציבור סובל והוא סובל גם בגלל שהמדינה כנראה מתעללת בו, כי היא לא נותנת מספיק כלים, גם אולי בגלל שאתם, יש לכם אולי סיבות נורמליות של חוסר נהגים וצפיפות בדרך ואבנים ובקבוקי תבערה, אני מכיר את זה מכל הכובעים שלי - - -

<קריאה: והפגנות בכיכר השבת.

מיקי לוי: והפגנות בכיכר השבת והפגנות בכניסה לעיר - - -

<קריאה: מי כמוך יודע מה זה.

מיקי לוי: ואין באמת בקצה, לא אישרו העמדה של בתי שימוש כימיים, אז אני שואל איך נהג יכול באמת לנסוע שעה לכל כיוון ולא להתפנות.

מיקי לוי: הכנסת צריכה להזמין את משרד התחבורה.

מיקי לוי: משרד התחבורה הוא ידה הארוכה של הכנסת שאמור לתת תשובות.

מיקי לוי: אדוני, זה יהיה נחמד, אנחנו נעשה פרוטוקול, אבל לא נצא ראש ללא משרד התחבורה.

ישראל אייכלר: תודה רבה.

ישראל אייכלר: אני חושב שכל מילה שלך צודקת.

ישראל אייכלר: יש לי פה 150 פניות למשרד התחבורה שהם כלל לא ענו.

מיקי לוי: אבל כשאגד או אחת החברות הקטנות לא ייתנו תשובה בזמן, אוהו, יחטפו על הראש עם פטיש 5 קילוגרם וייקנסו בצורה קשה על ידי משרד התחבורה.

<קריאה: זו רשות כבר, לא?

מיקי לוי: מיום שזה הפך לרשות נהיה יותר גרוע.

ישראל אייכלר: רשות?

<קריאה: הרשות הארצית.

מיקי לוי: רשות ארצית לתחבורה.

מיקי לוי: פעם זה היה יהודה - - -

<שלומית אבינח: זה מאיר חן, אבל זה חלק ממשרד התחבורה.

מיקי לוי: נכון, בהחלט, אבל פעם זה היה הממונה על התחבורה ציבורית, נכון?

מיקי לוי: או משהו כזה?

מיקי לוי: יהודה אלבז ודרור גנון.

מיקי לוי: היום עשו מזה רשות, משהו ענק.

<שלומית אבינח: ונהיה יותר גרוע מבחינת המענה של משרד התחבורה ואני אומרת את זה בכל דיון לפרוטוקול.

<מורן יונה: אני לא מסכימה איתךָ.

מיקי לוי: את הרשות?

<מורן יונה: אני מהרשות לתחבורה ציבורית, כן.

מיקי לוי: אז יופי, מצוין, עלא כפק.

<שלומית אבינח: המענה לפניות הציבור שנשלחות - - -

<מורן יונה: כן יוצאים מאיתנו מענים ואנחנו גם מקבלים תשובה שקיבלתם את זה, אני לא יודעת מאיפה - - -

<קריאה: הליך האכיפה המנהלית נמשך כחצי שנה, זה - - -

<מורן יונה: נכון, תלונות ציבור לוקח זמן לטפל בהן, כי צריך לקבל גם את ההתייחסות של המפעיל, צריך לעשות בדיקה, אי אפשר לענות מרגע לרגע.

<קריאה: אבל לוקח הרבה זמן.

ישראל אייכלר: אנחנו נאפשר לָך תיכף לענות, אבל אני חייב לומר שישנו בגמרא סיפור שאנשים יצאו באמצע השיעור, עוד קבוצה ועוד קבוצה והרב מאוד כעס.

ישראל אייכלר: בסוף הוא צעק על אלה שנשארו אז אמרו לו, 'מה אתה צועק על אלה שנשארו, תצעק על אלה שיצאו'.

ישראל אייכלר: את סופגת פה את כל מה שמדברים על משרד התחבורה, אבל - - -

מיקי לוי: היה ראוי שראש הרשות יגיע.

ישראל אייכלר: הטענה היא לאלה שלא נמצאים פה ואת יודעת, ממאיר חן, דרך המנכ"לית, דרך דרור גנון.

ישראל אייכלר: פעם הם עוד היו מכבדים את הוועדה, זה לא היה עוזר הרבה, אבל הם היו באים ונותנים תשובות.

ישראל אייכלר: היום הם כבר לא מגיעים בכלל.

ישראל אייכלר: אני רוצה לציין לפרוטוקול שמישהו אמר לי אתמול שהיועץ של שר התחבורה אמר, 'תגידו לאייכלר שיפסיק לדבר עם השר דרך התקשורת, שיידבר איתו ישירות'.

ישראל אייכלר: אז אני מנצל את הפרוטוקול להגיד שכבר כמה וכמה פעמים פניתי לשר התחבורה והוא באמת עם רצון טוב והכל, אבל כשזה מגיע למעשה, התחבורה ציבורית היא החצר האחורית של משרד התחבורה.

ישראל אייכלר: חבר הכנסת מלכיאלי, בבקשה.

מיכאל מלכיאלי: אני רוצה קודם כל להודות לך, היושב ראש, על קיום הדיון השני במספר ולמיקי, שהעלית את הנושא כהצעה.

מיקי לוי: לפני חצי שנה אתה העלית.

מיכאל מלכיאלי: אני רוצה לדבר קודם כל גם כתושב השכונה, גם לדבר על אגד, אבל בעיקר על משרד התחבורה.

מיכאל מלכיאלי: קודם כל אגד באים ואומרים בצדק רב, 'אין לנו נהגים'.

מיכאל מלכיאלי: מאיר, אני רואה אותו בשכונה כל הזמן נמצא, ערני, אני רואה אותו כל הזמן עם הביפר ומנסה להוציא נהגים.

מיכאל מלכיאלי: יום שישי אני רואה אותו, מוצאי שבת, בסך הכול אגד מנסה כמה שיותר, אני חולף על פניו בכיכר איפה שהם חונים והם בסך הכול מנסים לעשות את הדבר הטוב ביותר שיש.

מיכאל מלכיאלי: אבל צריך לומר את האמת, האמת היא שיותר ויותר אנשים עוברים לכלי הפרטי, לרכב פרטי, כי פשוט נמאס להם מהתחבורה הציבורית.

מיכאל מלכיאלי: אני מקבל כל הזמן טלפונים בימי שישי ואני מסתכל גם מהבית, אני רואה תחנות עמוסות.

מיכאל מלכיאלי: אתם יודעים, נווה יעקב - - -

<קריאה: הכוונה בגמר השירות.

מיכאל מלכיאלי: לא רק, לא רק.

מיכאל מלכיאלי: בנווה יעקב גרים, זו אחת מהשכונות הברוכות בילדים, כמעט הכי גדולה בירושלים ועולים עם עגלות, רבותיי, אין פתרון.

מיכאל מלכיאלי: המצב היום לא יכול להימשך.

מיכאל מלכיאלי: אני לא יודע אם הבעיה היא אגד.

מיכאל מלכיאלי: אגד אומרים, 'חסרים לנו נהגים'.

מיכאל מלכיאלי: אני מצטרף למה שמיקי אמר, צריך לקרוא לוועדת כספים, לעצור את כל ההעברות שמשרד התחבורה רוצה, עד שייתנו פתרונות.

מיכאל מלכיאלי: אם שנה לוקח להכשיר נהג זו בעיה.

מיכאל מלכיאלי: בסוף מה אנחנו רואים?

מיכאל מלכיאלי: תחנות מלאות באנשים.

מיכאל מלכיאלי: אנשים מתקשרים, מנסים לשחרר עוד אוטובוס, נהפכנו למוקד פניות.

מיכאל מלכיאלי: אתה מדבר על 150 פניות, המייל מוצף בפניות מנווה יעקב וגם מבית וגן.

מיכאל מלכיאלי: זו שכונת קצה, אין הרבה קווים, אדם רוצה להגיע מנווה יעקב, למשל, לבני ברק, כל יום ששי יש ביקוש בלי סוף, שולחים אוטובוס אחד.

מיכאל מלכיאלי: הם מבקשים יותר.

מיכאל מלכיאלי: אוטובוס לאלעד.

מיכאל מלכיאלי: תבינו, החרדים, בעיקר בימי שישי, צריכים קווים לאלעד, לקריית ספר, לבני ברק ואין את זה היום, אין את זה היום.

מיכאל מלכיאלי: ואנשים מתחננים.

מיכאל מלכיאלי: מה קורה?

מיכאל מלכיאלי: כולם נוסעים לבר אילן ואז בר אילן מתמלא.

מיכאל מלכיאלי: אם היינו נותנים להם פתרון מהשכונה, כמו שיש, אגב, ברמות, או מעוד שכונות, אז היינו פותרים.

מיכאל מלכיאלי: קח דוגמה את מה שקרה עכשיו בל"ג בעומר.

מיכאל מלכיאלי: אגד השנה ביטל את היציאה מנווה יעקב למירון, מה כולם עשו?

מיכאל מלכיאלי: פעם ראשונה, דרך אגב, ולא התייעצו, יש מינהל קהילתי מאוד תוסס בשכונה ופעיל, נמצא פה היושב ראש, מחזיק תיק תחבורה, וביום בהיר מקבלים הודעה, אין נסיעות למירון.

מיכאל מלכיאלי: לקחתם 100 אנשים, לאן?

מיכאל מלכיאלי: לבר אילן, עמדו שם בפקקים.

מיכאל מלכיאלי: אם היה לנו כמו כל שנה, היינו פותרים את זה.

<קריאה: כל שנה זה ככה.

מיכאל מלכיאלי: לא, השנה זה בוטל, השנה בוטל.

<מורן יונה: השנה מוקד היציאה היה בגבעת התחמושת.

מיכאל מלכיאלי: למה?

מיכאל מלכיאלי: למה?

<קריאה: זה לא הוכיח את עצמו.

<מורן יונה: כי אנחנו מוגבלים בכוח אדם, צריך נציג משטרה, צריך נציג של - - -

<קריאה: זה היה רק משכונה אחת.

<קריאה: מכל השכונות יצאו.

מיכאל מלכיאלי: אבל יש שוטר קהילתי - - -

<קריאה: בשכונה אחת החליטו ללא הודעה מוקדמת.

<מורן יונה: הנסיעות למירון עבדו ממש טוב - - -

<קריאה: לא נכון, גם לא היה מנווה יעקב.

מיכאל מלכיאלי: אנשים עם ילדים נאלצו לעמוד באוטובוסים.

מיכאל מלכיאלי: זה לא בטיחותי, זה לא מעשי, חבל.

מיכאל מלכיאלי: כל שנה, דבר כל כך - - -

<מורן יונה: נסיעות יצאו.

מיכאל מלכיאלי: אנשים לא נסעו בגלל זה, לא נסעו - - -

ישראל אייכלר: רבותיי, רבותיי.

מיקי לוי: אני מבקש דקה כי קוראים לי להצבעה, מילה אחת.

ישראל אייכלר: בבקשה.

מיקי לוי: אם הרשות, סליחה, בבקשה, מה שמך?

<מורן יונה: מורן.

מיקי לוי: מורן, תמסרי לראש הרשות, שהוא איש מדהים והוא מבין דבר אחד או שניים בעניין הזה, אם הרשות או משרד התחבורה, תיקח על עצמה מדינת ישראל, אני זכרתי 1,000 נהגים חסרים, הם אומרים לי 2,500 - - -

<שלומית אבינח: 2,500.

ישראל אייכלר: בירושלים?

<קריאה: בכל הארץ - - -

מיקי לוי: זה קטסטרופה.

מיקי לוי: בכל הארץ, קטסטרופה.

<קריאה: נהגים - - -

מיקי לוי: אדוני, אני אגיד משהו.

מיקי לוי: אם חס וחלילה מדינת ישראל תצטרך להזרים ולהחזיק חיילים, אם תחול עלינו סערה, לא יהיה מי שיביא חיילים לחזית.

מיקי לוי: אני, כאיש מדים כל החיים שלי וראש הרשות, תמסרי לו את מה שאמרתי ואני אומר את זה לפרוטוקול, יש לזה משמעות.

מיקי לוי: אם מדינת ישראל לא תיקח על עצמה להכשיר נהגים באיזשהו מהלך של יעף, לקצר את הזמן ברחוב הארבעה, לקצר את זמן הטסטים, לקצר את זמן הלימוד, תעשה חשיבה מחוץ לקופסה - - - עזוב שאנחנו משלמים היום מחיר כבד, כבד מאוד, באיחורים, באיחור לעבודה, בפגיעה כלכלית.

מיקי לוי: אני מדבר על משהו קיומי, קיומנו בארץ הזו, לא יהיה מי שיזרים חיילים לחזית.

מיקי לוי: הנה אני אומר את זה.

מיקי לוי: קחו על עצמכם את זה, משרד התחבורה, אני אומר את זה כאיש מדים כל החיים.

ישראל אייכלר: תודה רבה.

מיקי לוי: אני מתנצל.

ישראל אייכלר: בבקשה, תודה שבאת.

ישראל אייכלר: ואנחנו נעבור למינהל הקהילתי.

ישראל אייכלר: יושב ראש המינהל הקהילתי, אלי יעקבי, בבקשה.

<אלי יעקבי: שוב, תודה לחבר הכנסת מיקי לוי ולך, היושב ראש, על הזימון של הוועדה.

<אלי יעקבי: הדברים שנאמרו כאן חשובים מאוד ואני רוצה אולי למקד את זה באיזשהו שינוי, צריכים לעשות כאן שינוי תפיסתי.

<אלי יעקבי: מצד אחד באים ואומרים לאזרחים, 'תשתמשו בתחבורה ציבורית, אל תשתמשו בתחבורה פרטית, זה חוסם את העיר', ומצד שני לא נותנים את הכלים.

<אלי יעקבי: צריך להבין ששכונת נווה יעקב היא שכונה ממש פריפריאלית.

<אלי יעקבי: רוב האנשים בשכונה יוצאים החוצה.

<אלי יעקבי: רוב השכונה היא בכלל זוגות צעירים.

<אלי יעקבי: חבר הכנסת מלכיאלי דיבר על מספר ילדים, אנחנו מדברים על ילודה מבורכת מאוד, מעל 1,000 ילד שנולדים בשכונה בשנה.

<אלי יעקבי: כולם יוצאים לעבודה, נשים, אנשים יוצאים ללימודים, בחורים יוצאים לישיבות, לסמינרים, לבתי ספר, השכונה מפוקקת.

ישראל אייכלר: במאמר מוסגר, למה באמת אין סמינרים ואין ישיבות ואין בתי ספר?

<אלי יעקבי: יש תכנון אצל הרב צביקה כהן בעיריית ירושלים לקדם את זה.

ישראל אייכלר: במיליארד שקל של 1,000 הכיתות.

<אלי יעקבי: אולי.

<אלי יעקבי: אין גם שטחים הרבה, אבל באמת - - -

ישראל אייכלר: אין שטחים שם?

ישראל אייכלר: כל נווה יעקב זה שטחים.

<אלי יעקבי: כל דבר, איך אומרים?

<אלי יעקבי: בקצב, אבל זה אחד הדברים המעיקים בשכונה זה הנושא הזה של תחבורה ציבורית.

ישראל אייכלר: כן .

<אלי יעקבי: אני עכשיו מדבר, איך אומרים?

<אלי יעקבי: אני כבר מנסה לדבר על שינוי תפיסה, אנחנו מדברים גם על הקיים, אנחנו מדברים על הקיים, על דילוגי נסיעות, כמו שהוזכר, נושא של אוטובוסים פקוקים.

<אלי יעקבי: מישהו צריך לפקוח עין ולהגיד, רגע, המצב הקיים לא יכול להימשך.

<אלי יעקבי: אני לא מדבר על הרחבה, על שינוי תפיסה - - -

ישראל אייכלר: משהו השתנה מלפני עשרה חודשים מאז שקיימנו את הדיון פה?

<אלי יעקבי: כן, לרעה.

<אלי יעקבי: לא השתנה, אין שום שינוי.

ישראל אייכלר: הכביש ברחוב רביץ, נעשה שם משהו?

ישראל אייכלר: היה מדובר שצריך לעשות שם איזו כיכר.

<אלי יעקבי: רחוב רביץ קיבלו צ'ופר, שמו להם תחנות, אבל אוטובוס עוד לא - - -

ישראל אייכלר: בכיכר?

<שלומית אבינח: יש לנו מעיריית ירושלים.

ישראל אייכלר: את מעיריית ירושלים?

<שירי שטראוס: כן.

ישראל אייכלר: מה קורה עם זה?

<שירי שטראוס: אנחנו הצבנו את התחנות כבר.

<שירי שטראוס: אנחנו עכשיו בשלבים אחרונים של סיכום מול המינהל, פינו שם את מוסדות החינוך.

<שירי שטראוס: אנחנו בעצם רוצים להרחיב את המסוף - - -

<שלומית אבינח: שירי שטראוס, לצורך הפרוטוקול, מעיריית ירושלים.

<שירי שטראוס: כדי להרחיב את המסוף בווינוגרד היה צורך בפינוי המוסדות במתחם וזה נעשה בשבועות האחרונים ועכשיו נכנסים למהלך בשיתוף משרד השיכון להרחבת המסוף וברגע שזה יסתיים תהיה אפשרות כבר לשרת את הרכבת.

ישראל אייכלר: לא היה מדובר באיזו כיכר?

<שירי שטראוס: היה מדובר בכיכר ברחוב - - - ורחוב מזל טלה, אבל הכיכר הזו מקודמת במסגרת של תב"ע וזה ייקח זמן.

<שירי שטראוס: יש פתרון חלופי לסיפור.

<שירי שטראוס: האוטובוס, ברגע שהמסוף יוכשר - - -

ישראל אייכלר: האוטובוס ייכנס למסוף ושם הוא יסתובב?

<שירי שטראוס: האוטובוס ייכנס למסוף.

<שירי שטראוס: יש בהמשך - - -

<שלומית אבינח: מתי זה ייגמר?

<שלומית אבינח: מה לוח הזמנים?

<שירי שטראוס: עכשיו זה סיכומים אחרונים מול המינהל.

<שלומית אבינח: כמה זמן?

<קריאה: לבנות מסוף כמה זמן?

<שירי שטראוס: זו הרחבה של המסוף.

<שלומית אבינח: כמה זמן?

<שירי שטראוס: אני לא רוצה לתת לוח זמנים שהוא מדויק ברגע שהדברים לא נפתרו עד הסוף.

<אלי יעקבי: שם הייתה בעיה שזו הפקעת שטח גם.

<קריאה: לא, לא.

<שירי שטראוס: על מה אתה מדבר?

<שירי שטראוס: המסוף עצמו - - -

מיכאל מלכיאלי: עיריית ירושלים עשתה חיים קלים, הלכה פינתה איזה בית כנסת שם - - -

<קריאה: לא פינו.

<שירי שטראוס: זה לא בית כנסת.

מיכאל מלכיאלי: מה שרוצים לעשות, במקום לעשות איפה שהיה צריך לעשות למעלה, המינהל הקהילתי של פסגת זאב התנגד, לא יודע למה, החליטו לדחוף את זה למטה, את הכיכר.

<שירי שטראוס: לא, המינהל הקהילתי של פסגת זאב התנגד למעבר של השאטל, של האוטובוס במזל טלה.

מיכאל מלכיאלי: חבל, זה היה יכול לחסוך גם פקקים ביציאה מנווה יעקב ולחסוך עוד הרבה דברים.

מיכאל מלכיאלי: זה דיון אחר שהיה בעיריית ירושלים.

ישראל אייכלר: אנחנו נחזור ליושב הראש.

ישראל אייכלר: אתה רוצה לסכם במשפט אחד?

<אלי יעקבי: אני רוצה לסכם במשפט אחד.

<אלי יעקבי: אנחנו מודעים לכך שיש צורך במסוף, יש צורך, אבל אנחנו מבקשים, תסתכלו על השכונה, תסתכלו על התחנות, תעמדו ותראו, מישהו צריך לעשות חשיבה מחדש.

<אלי יעקבי: יש פה ציבור שלם שסובל יום יום, אנשים מאחרים לעבודה.

<אלי יעקבי: אני, כיושב ראש, מקבל כל יום בשעה אחת ורבע בצהרים, "אני צריך להוציא את הילדים מהגן, האוטובוס לא הגיע".

<אלי יעקבי: אנשים תקועים, אנשים מואסים, אנשים לוקחים, עושים חברות פרטיות, נוסעים, מנסים, רק שתהיה אפשרות לצאת מהשכונה הזאת.

ישראל אייכלר: אני מאוד שמח לשמוע שכבר התחילו לדבר על התרת הסעת נוסעים בשכר ברכב פרטי באופן מוגבל.

ישראל אייכלר: אני חושב שצריך להרחיב את זה לכל הארץ, לדעתי ולפי כל הדיונים, ואני לא מייחס לשר התחבורה אי-רצון לפתור את הבעיה, אבל הוא פשוט לא יכול, אז צריך פשוט לאפשר לאנשים לקחת נוסעים מהתחנות העמוסות.

ישראל אייכלר: אין ברירה אחרת ואני מברך על זה שזה מתחיל.

ישראל אייכלר: אני חושב שצריך לעשות את זה הרבה יותר מהר ובכמויות הרבה יותר רחבות.

ישראל אייכלר: ברגע שהמדינה נכשלה לספק תחבורה ציבורית צריך לאפשר למגזר הפרטי לנהל תחבורה ציבורית כמה שהוא רוצה.

<שלומית אבינח: תן גם לבית וגן.

ישראל אייכלר: בית וגן, ישי בלך, בבקשה.

<ישי בלך: שלום.

<ישי בלך: בעצם היה דיון פה לפני כמעט שנה על הנושא של הדילולים, לפני עשרה חודשים, על הנושא של הדילולים והדילוגים של הנסיעות.

<ישי בלך: הבאנו אז את הנתונים שחסרים נהגים ואז הבאתי את הנתונים של דה מרקר שחסרים 120.

<ישי בלך: וחגי - - - ישב פה, אמר שהם גייסו 80 נהגים, זאת אומרת שחסרים רק 40.

ישראל אייכלר: בירושלים?

<ישי בלך: בירושלים.

<אופיר יחזקאל: היום, סליחה, חסרים 120 נהגים באגד.

ישראל אייכלר: אחרי ה-80 שגייסו?

<ישי בלך: בגלל זה אני רוצה לשאול - - -

<אופיר יחזקאל: תמיד יש - - - היושב ראש, יש דלת מסתובבת.

<אופיר יחזקאל: רק כדי לרשת אתכם, יש דלת מסתובבת.

<שלומית אבינח: אופיר יחזקאל.

ישראל אייכלר: כן.

ישראל אייכלר: המנהל של דרום.

<אופיר יחזקאל: מה שקורה, יש כמה חברות פה בירושלים, מעולם ירושלים לא הייתה רבת חברות מפעילים בשירות העירוני ויש מעין דלת מסתובבת, כשנהג לא מוצא חן בעיניו לעבוד באגד אז הוא עובר לסופרבוס, מסופרבוס, הוא עובר לאפיקים, מאפיקים לקווים וכן הלאה והדלת הזאת מסתובבת.

ישראל אייכלר: בסוף הוא חוזר לאגד כי נדמה לי שאתם נותנים יותר מאחרים.

<אופיר יחזקאל: בסוף הוא חוזר לאגד.

<שלומית אבינח: אבל התלונות הן על כל החברות.

ישראל אייכלר: בדיוק.

<אופיר יחזקאל: אז 120 נותרו 120.

<ישי בלך: אני רק אסיים את דבריי.

<ישי בלך: אמרו שחסרים 40 ואדוני היושב ראש שאל אותם כמה זמן ייקח לגייס 40 נהגים, כמה חודשים, הם אמרו שזה ייקח קצת זמן.

<ישי בלך: וכמו שאופיר אמר, פניתי לוועדה בערך בחודש אב וקיבלנו תגובה של מיכאל אוחנה, הוא אמר שחסרים מאות נהגים.

<ישי בלך: איך אז הם הסכימו איתנו על 40 פתאום זה קפץ לכמה מאות?

ישראל אייכלר: תאמין להם שחסר.

<ישי בלך: אני אשאל עוד שאלה.

<ישי בלך: לחברת קווים, באשכול מודיעין, גם חסרים קווים, מה הם עושים עם הקווים 340 ו-240?

<ישי בלך: הם שוכרים נהגים פרטיים, בשירות חברת קווים, אז למה שלא יעשו את זה בתוך אגד?

<ישי בלך: ואם יש נוהל של משרד התחבורה שלא נותן את זה אז שיאשרו את הנוהל הזה.

ישראל אייכלר: אני חושב שלחברות הקטנות משרד התחבורה נותן.

ישראל אייכלר: אנחנו תיכף נשמע ממורן, האם לאגד אסור לקחת חברות נסיעות?

ישראל אייכלר: נדמה לי שמותר להם לקחת חברות.

<מורן יונה: בעקרון, בשירות העירוני צריך להפעיל את הקו באמצעות אוטובוס נגיש, התגבורים שנעשים במודיעין עלית זה עם אוטובוסים בינעירוניים שהם לא נגישים.

<מורן יונה: השירות העירוני לא יכול להתבצע באמצעות אוטובוסים בין עירוניים, אנשים עם עגלות, עם - - -

<ישי בלך: אני יודע, אבל לאגד, כפי ידיעתי, לא חסרים אוטובוסים כמו שחסרים נהגים אז שיהיו נהגים פרטיים בשירות חברת אגד, באוטובוסים של אגד.

<מורן יונה: נהגים פרטיים - - - אין דבר כזה.

ישראל אייכלר: אתה לא נגעת בנקודה אחת, שכולנו לא מדברים עליה וזה הפיל הלבן בחדר הזה.

ישראל אייכלר: הרכבת הקלה הייתה אמורה לחבר את בית וגן, הדסה ונווה יעקב, זה היה פותר 50% או 60% מהבעיה.

ישראל אייכלר: היות שהיה פה כשל נוראי, אני לא יודע מי אשם בזה, בהתחשבנות בין סיטיפס לבין משרד התחבורה, אז הוקפאה ההפעלה בחמש שנים, להערכתי.

ישראל אייכלר: הם יגידו בלי תאריך, אבל להערכתי זה חמש שנים ומכאן כל שורש של הבעייתיות של התחבורה הציבורית בעיר.

ישראל אייכלר: אם הייתה רכבת מבית וגן ומהדסה עד נווה יעקב, 50% מהעומס היה יורד.

<שלומית אבינח: היה מכרז.

<ישי בלך: רק להגיע מפסגת זאב עד לצומת של גבעת התחמושת זה 20 דקות נסיעה, הרכבת נוסעת מאוד מאוד מאוד לאט, ובכלל עד נווה יעקב, כשיאריכו את זה, זה ייקח יותר מחצי שעה.

<ישי בלך: זה פתרון שהוא לא כל כך שייך, כי עדיף כבר לנסוע באוטובוס, זה לוקח רבע שעה.

<קריאה: אנשים מעדיפים באוטובוס כי הרכבת גם נכנסת לבית חנינה ואתם יודעים מה קורה.

<קריאה: רכבת מנווה יעקב לא פותרת שום בעיה.

ישראל אייכלר: לא?

<קריאה: היא רק מאריכה את הדרך.

<ישי בלך: מאריכה את הדרך.

<ישי בלך: היא גם לא מגיעה ל - - - גם כשהיא תגיע, אני אומר, גם כשהיא תגיע זה לא יהיה כמו באוטובוסים.

<קריאה: גבעת התחמושת.

<קריאה: גם כשיאריכו את זה זה לא יהיה פתרון שאנשים ירצו להשתמש בו.

ישראל אייכלר: אנחנו נעבור עכשיו לאגד ולמשרד התחבורה.

ישראל אייכלר: בבקשה, אופיר.

<אופיר יחזקאל: כמו שאמר פה חבר הכנסת מיקי לוי על המחסור בנהגים אנחנו לא - - -

ישראל אייכלר: אגב, אני שכחתי להגיד לפרוטוקול, למען הגילוי הנאות, שמיקי לוי היה יושב ראש אגד תעבורה, הוא הזכיר את זה פה ככה ברמז - - -

<אופיר יחזקאל: הוא חווה את זה, הוא חווה את זה באופן אישי.

ישראל אייכלר: בדיוק, אני זכרתי שהוא היה במשטרה אבל ביניהם הוא היה בחברת אגד תעבורה.

<אופיר יחזקאל: הוא באופן אישי חווה את המחסור, זה נכון.

<אופיר יחזקאל: אני את המילה דילוגים לא אוהב, לא אוהב, כי אם אנחנו נסתכל על ירושלים, על המורכבות של תפעול התחבורה בעיר הזאת, עכשיו, עכשיו, ברגע זה, יכולה להיסגר כיכר השבת, בגלל איזו הפגנה כזו או אחרת.

<אופיר יחזקאל: אני לא בא עכשיו להתגונן או משהו כזה - - -

<ישי בלך: קו 16 לא עובר בכיכר השבת.

<אופיר יחזקאל: שניה, אז זה לא קו 16.

<אופיר יחזקאל: הפגנה כזאת בכיכר השבת סוגרת את ירושלים, סוגרת את ירושלים.

<אופיר יחזקאל: הפגנת הנכים ביציאה מירושלים משתקת את התחנה המרכזית.

<קריאה: על זה אף אחד לא מתלונן, כולנו מסכימים.

ישראל אייכלר: הקווים, הוא לא מדבר על העניין - - -

<אופיר יחזקאל: קו קשור בקו.

<אופיר יחזקאל: יש תאונה בכניסה לעיר, זה משפיע על בגין דרום וצפון.

<ישי בלך: אבל אתמול לא היה שום דבר - - - שלא ביצעו.

<אופיר יחזקאל: המילה הזאת, "דילוגים" - - -

<קריאה: קו 16 היום נסע פעם בשעה, פעם בחצי שעה.

<ישי בלך: 8:10, 10:10, 9:10 שלא בוצעו.

<ישי בלך: רק אתמול בבוקר כשלא הייתה שום הפגנה.

<קריאה: נסיעה שמתבצעת - - -

<קריאה: ופתאום יש מחסור בנהגים - - -

ישראל אייכלר: אופיר, אני מציע לא להיכנס לעניין ההפגנות ואני אגיד לך למה, כי גם רכבים פרטיים נחסמים בהפגנות כך שזה לא רלבנטי.

ישראל אייכלר: אף אחד לא מצפה מכם שתהיו מלאכים ותעברו מעל ההפגנות.

ישראל אייכלר: מה שכן מצפים זה בזרימה הרגילה, השוטפת, כמו נהג פרטי, שהוא נתקע בהפגנה, הוא לא בא בתלונות אל אשתו, 'הייתה הפגנה, לא יכולתי לבוא'.

<אופיר יחזקאל: אני לא יודע עד כמה הוא נוסע מהר אבל זה חלק מהחוויות של הנהגים שלנו פה בירושלים.

<אופיר יחזקאל: מדבר פה פיני על תחנות קצה, הנהגים מסתובבים וחוזרים חזרה ליעד הבא שלהם.

<אופיר יחזקאל: חבר'ה, המורכבות היא מאוד קשה.

<אופיר יחזקאל: אז דילוגים – זה לא נכון.

<אופיר יחזקאל: יש לך - - -

<קריאה: סליחה, מגיע - - -

<אופיר יחזקאל: אם יש לך תלונה על שעה כזאת או אחרת שלא הגיע אוטובוס, פנה למחלקת פניות ציבור של אגד, נבדוק את הנושא הזה, נחזור אליך בהקדם.

<אופיר יחזקאל: לא חצי שנה.

<ישי בלך: יש 20,000 - - - של נסיעות, זה לא עניין של מחלקת פניות ציבור.

<ישי בלך: יש לי נתונים של משרד התחבורה שבאוקטובר האחרון, מתוך 176,000 נסיעות בוצעו רק 156,000.

<ישי בלך: 20,000 לא בוצעו.

ישראל אייכלר: בירושלים?

<ישי בלך: בירושלים.

<ישי בלך: אשכול ירושלים - - -

<אופיר יחזקאל: אני לא יודע מאיפה הנתון הזה - - -

<ישי בלך: זה דוח של משרד התחבורה, הוצאתי את זה מחוק חופש המידע.

<ישי בלך: בבקשה, זה לפי חוק חופש המידע, אלו לא המצאות שלי וזה לא בכיכר השבת.

ישראל אייכלר: של מי הנתונים האלה?

<ישי בלך: אלה נתונים של דוח של משרד התחבורה, אפרת קילשטוק.

ישראל אייכלר: את מכירה נתונים כאלה?

<מורן יונה: לאיזה תאריכים הם מתייחסים?

ישראל אייכלר: חודש אוקטובר היו צריכות להיות 176,000, בוצעו 156,000 ועוד נסיעות פה, נו, איפה אתה רואה אי ביצוע?

ישראל אייכלר: 11% אי ביצוע.

ישראל אייכלר: זה מדהים.

ישראל אייכלר: זה יותר מכל החודשים הקודמים.

<אופיר יחזקאל: לא מכיר נתון כזה.

ישראל אייכלר: תבדקו את זה, בבקשה, חודש אוקטובר.

<ישי בלך: אני בכוונה פניתי לחוק חופש המידע ולא כיכר השבת.

ישראל אייכלר: שלחת את זה לוועדה, את המסמך הזה?

<שלומית אבינח: לא.

ישראל אייכלר: לא, תשלח את זה.

<ישי בלך: לא.

<ישי בלך: שלחתי למיקי לוי.

ישראל אייכלר: שלח גם לאגד וגם למשרד התחבורה.

<מורן יונה: אנחנו רואים שיש שינוי - - -

ישראל אייכלר: זו קפיצה.

<מורן יונה: באוקטובר כל יום הייתה הייתה הפגנה.

<אופיר יחזקאל: חבר'ה, על זה אנחנו מדברים.

<אופיר יחזקאל: ישי בלך: 20,000 נסיעות זה לא ההפגנות.

<אופיר יחזקאל: גם אם התבטלו 1,000, איפה 19,000?

<אופיר יחזקאל: 20,000, אני לא יודע מאיפה הבאת - - -

ישראל אייכלר: זה לא משנה מה זה - - -

<אופיר יחזקאל: בחודש אוקטובר - - -

ישראל אייכלר: ישי, אתה מייצג פה את הנוסע שעומד בתחנה.

ישראל אייכלר: מה זה משנה לך למה ומדוע, יש פה בעיה שהמדינה כמדינה צריכה לפתור.

<ישי בלך: ברור, אני רק רוצה להגיד שהבעיה היא לא בעיה מזערית, זה לא איזשהו נושא נקודתי, זה נושא ענק.

ישראל אייכלר: כן, כן, כן.

<יעקב חשין: יש ימים או שעות שהקטע של מחסור בנהגים הוא פחות דרסטי.

<יעקב חשין: אולי שם אפשר לתת יותר מענה.

<יעקב חשין: נכון שבשעות השיא השמיכה היא קצרה אבל נגיד, שישי בגמר שירות, מוצאי שבת, האם יש מחסור בנהגים בשעה הזאת?

<אופיר יחזקאל: אתה רוצה לשמוע מה באמת היה ביום שישי, אני יודע על מה אתם מדברים.

<אופיר יחזקאל: בימי שישי - - -

<יעקב חשין: אולי זה עניין של תכנון ובקרה.

<אופיר יחזקאל: קודם כל, בשישי אנחנו חווים את שעון החורף.

<אופיר יחזקאל: בשעון החורף העבודה מתקצרת, הנוסעים מחכים לדקה התשעים.

<אופיר יחזקאל: בקמיניץ, באיזו שעה האוטובוס האחרון?

<אופיר יחזקאל: בסביבות שתיים וחצי, שתיים ארבעים?

<קריאה: שתיים וארבעים.

<אופיר יחזקאל: התחנות היו מלאות, פשוט כל קמיניץ יצאו החוצה.

<קריאה: כל הציבור יוצא ברגע האחרון.

<יעקב חשין: לא, אז אני אגיד לך מה קרה.

<אופיר יחזקאל: יצאו החוצה.

<אופיר יחזקאל: לאוטובוסים האחרונים - - -

<קריאה: אבל צריך לתגבר.

<יעקב חשין: לא, עובדתית, מהתלוננות של הציבור אנחנו מקבלים שאנשים שחיכו בשד' נווה יעקב חלפו שני קווי 37 מלאים וכבר לא עצרו להם, אז הם חיכו לאחרון.

<אופיר יחזקאל: אתה לא מדבר על שישי האחרון.

<יעקב חשין: אז אתה רואה באחרון נפח גדול.

<אופיר יחזקאל: אתה לא מדבר על שישי האחרון.

<אופיר יחזקאל: זה היה לפני שבועיים, נכון, למדנו את הלקח משעון החורף, ראינו צורך לתגבר את הקווים.

<אופיר יחזקאל: את כל הקווים בקמיניץ ובנווה יעקב תגברנו והיה שקט ביום שישי האחרון.

<יעקב חשין: אבל התגבורים האלה לא צריכים לקרות לאחר מעשה, זה צריך להיות בתכנון.

<אופיר יחזקאל: השתנה השעון.

ישראל אייכלר: יש לכם אנשי קשר בשכונה?

<קריאה: לא, הם פיטרו.

<קריאה: היה מתאם של אגד שהיה למגזר החרדי - - -

<יעקב חשין: פעם היו יושבים עם המתכנן, היום לא.

ישראל אייכלר: אבל מה שהוא אמר לך פה, למה לא יכולת להגיד את זה בזמן אמת - - -

<יעקב חשין: כי פעם ישבנו עם המתכנן והיינו עובדים ביחד על לו"זים ובשנה האחרונה אין קשר - - -

ישראל אייכלר: אז אולי כדאי שתשבו איתם ביחד בתכנון, כי הם מהשטח.

<יעקב חשין: אני לא יושב עם אמיר וזה חבל מאוד, זה קורה במועדים - - -

<קריאה: אני השליח של אמיר.

<מורן יונה: מה, אמיר לוי?

<מורן יונה: אמיר לוי היה שולח לך מיילים, אתה לא היית מגיב.

<יעקב חשין: אמיר, עניתי לו - - -

<מורן יונה: אני לא יכולה למתוח את אגד עד הדקה האחרונה, שהם - - - להשאיר כל אגף התנועה של אגד בלי אישורים למחוז.

<יעקב חשין: וכשאני מיוזמתי פניתי הוא לא ענה.

<מורן יונה: היה שיתוף פעולה בהתחלה, באיזשהו שלב אתה הפסקת להגיב לאמיר אז אין מה לעשות - - -

<אופיר יחזקאל: בקיצור - - -

ישראל אייכלר: דבר אחד אני רוצה להגיד לשני צדי השולחן.

<יעקב חשין: אפשר לשבת לדבר על זה.

<מורן יונה: אני בעצמי הייתי מחכה למיילים שלך.

<מורן יונה: אני יודעת שגם אמיר חיכה שלך הרבה זמן.

<קריאה: אמיר חיכה לאישורים שלך - - -

<מורן יונה: אני עצמי הייתי מחכה למיילים שלך.

<מורן יונה: הייתי עוצרת אותם, לא הייתי מאשרת להם את לוחות הזמנים.

<מורן יונה: באיזשהו שלב אתה לא הגבת - - -

<יעקב חשין: אפשר לתאם ישיבה ולסדר את העניין הזה?

<ישי בלך: אני חושב שלקיים ישיבה במינהל הקהילתי - - -

ישראל אייכלר: שימו לב למה שקורה פה בשני צדי השולחן.

ישראל אייכלר: אנשים עומדים בתחנות בגלל ששניים או שלושה אנשים לא הגיבו אחד לשני, זה לא יאומן.

ישראל אייכלר: במקום שהנוסעים יעשו הפגנות, אז תהיו מתואמים, תהיו מסונכרנים, זה סך הכול מה שאני מבקש.

<יעקב חשין: אני מוכן להיפגש - - -

ישראל אייכלר: הבעיות האובייקטיביות קיימות, מנית אותן, אבל הבעיות הטכניות של התיאומים הן ודאי שלא צריך שיהיו.

ישראל אייכלר: טוב, אני מודה לך.

ישראל אייכלר: עכשיו זה משרד התחבורה.

ישראל אייכלר: הצטרף אלינו חבר עיריית ירושלים, אריה יצחק קינג, המלך של עיריית ירושלים.

ישראל אייכלר: קינג זה מלך, לא יעזור לך כלום.

<קריאה: זה השם שלו או זה העשייה שלו?

ישראל אייכלר: השם קינג.

ישראל אייכלר: לא, לא יעזור.

ישראל אייכלר: כמו מלכיאלי, זה מלך?

ישראל אייכלר: אתה לא יכול להכחיש את זה.

ישראל אייכלר: בבקשה, משרד התחבורה, הגב' מורן יונה.

<מורן יונה: בנוגע לשכונת נווה יעקב, באמת, יעקב חשין, אם אתה חושב שיש צורך בחיזוק התיאומים, אני אשמח לעשות את זה, יחד איתך, ביחד עם "תכנית אב לתחבורה" ועם אגד, אנחנו נחזור לעבוד כמו שהיה לפני שנתיים, נשמח לזה.

<יעקב חשין: זה חשוב, תודה.

<מורן יונה: בנוגע לאי הביצועים בשכונות האלו, גם כשאגד מביאים נהגים יש את הבעיה של המסופים.

<מורן יונה: הנהגים מגיעים, מגיעים 80 נהגים, הם רואים שכשהם מפעילים את קו 69 או את קו 59 שמסיימים בווינוגרד, זה לבוא ולסיים בתחנה סופית שאין סביבה כלום ואז זה לצאת לעוד איזו נסיעה של שעה וחצי במינימום.

<מורן יונה: אני לא יודעת באיזה תנאים - - -

<שלומית אבינח: מי אחראי על המסופים?

<מורן יונה: כל מה שקשור למסופים - - -

<קריאה: שם זה משרד השיכון.

<מורן יונה: משרד התחבורה ביחד עם עיריית ירושלים.

<מורן יונה: שירי נמצאת פה, אנחנו עובדים על זה ממש חזק - - -

<ישי בלך: גם בבית וגן וברמת שרת?

<מורן יונה: גם לרמת שרת.

<מורן יונה: יש לנו תכנית עבודה שמתייחסת לכל המסופים בירושלים, שצריך להוסיף להם מבנים לנהגים, צריך להרחיב אותם וצריך לעשות - - -

ישראל אייכלר: כמה זמן צריך לקחת לאפשר לנהגים את השירותים המינימליים שהם צריכים?

<מורן יונה: מה, הפסקה כאילו?

ישראל אייכלר: לא, לתת להם מה שהם הזכירו פה, שירותים כימיים - - -

<מורן יונה: אתה יודע, בעיקרון, צריך שתהיה איזושהי תחנת התרעננות שכוללת גם שירותים וגם מין קפה כזה - - -

ישראל אייכלר: ברור, כמה זמן - - -

<שלומית אבינח: בכלל בירושלים?

<מורן יונה: בחלק מהמסופים יש.

<מורן יונה: בחלק מהמסופים יש - - -

ישראל אייכלר: בנווה יעקב ובבית וגן, מתי תעשו את זה?

<מורן יונה: בנווה יעקב אין, בבית וגן - - -

<ישי בלך: רמת שרת?

<מורן יונה: רמת שרת אין, אבל זה נמצא בתכנית העבודה שלנו של השנה.

<מורן יונה: זה הולך - - -

ישראל אייכלר: אני רוצה איזשהו תאריך להכנת מסופים בנווה יעקב ובבית וגן כראוי?

<מורן יונה: בוא נגיד שאתמול ניסיתי לסגור את התכנית.

<מורן יונה: עד רבעון ראשון של 2019 אני מקווה שזה יהיה מוכן.

<מורן יונה: שוב, זה לא תלוי בנו, זה קבלת היתרים, כן?

<מורן יונה: אני צריכה לקבל היתרים מהרשויות.

ישראל אייכלר: אני מבין אותך, אבל מותר להגיד לפרוטוקול שהנהגים ימתינו עד אז?

<מורן יונה: אם זה היה תלוי במשרד התחבורה היינו מביאים את המבנה היביל עם משאית ותוקעים אותו במסוף וזהו, אבל אנחנו צריכים לקבל רישיון.

<קריאה: הגשתם בקשה להיתר כבר?

ישראל אייכלר: אולי תיתנו להם רישיון?

<שירי שטראוס: אני רוצה שנייה להתייחס לנושא של וינוגרד.

<שלומית אבינח: מה זה וינוגרד?

<שירי שטראוס: וינוגרד זה המסוף בנווה יעקב.

<שירי שטראוס: אנחנו חייבים את הגיבוי של המינהל הקהילתי, אנחנו ביקשנו אותו מזמן עם הרב קלרמן - - -

<מורן יונה: וזה מתעכב שנתיים.

<מורן יונה: זה כבר שנתיים, מאז שאני מכירה את הנושא במשרד התחבורה מדברים איתי על המסוף הזה ושום דבר לא - - -

<אלי יעקבי: היינו אצל הרב, הדברים שם לקראת סגירה סופית, זה ייסגר ביום יומיים הקרובים.

<שירי שטראוס: ביקשנו אין סוף פעמים לפנות לנו את השטח כדי שנוכל להיכנס לעבודות וזה לא קרה או שעכשיו קרה חלקית, אני עוד לא הבנתי בדיוק אם פיניתם או לא פיניתם - - -

<אלי יעקבי: עוד לא.

<שירי שטראוס: אבל ברגע שזה יתפנה, אנחנו נוכל להיכנס.

<שירי שטראוס: אנחנו לא יכולים להיכנס אם זה לא מפונה.

<שירי שטראוס: פה גם חשוב שהמינהל הקהילתי יירתם לנושא הזה.

<אלי יעקבי: המינהל הקהילתי ביחד עם הרב קלרמן, עם קובי ממליה, אנחנו לקראת סגירה סופית.

<אלי יעקבי: מאמין שעד סוף השבוע - - -

<שירי שטראוס: אוקיי, אנחנו מחכים - - -

ישראל אייכלר: כשאתה מתחיל להגיד לי "לקראת סגירה סופית" אני כבר צריך להביא תושבים, כי אתה כבר חלק מהממסד.

ישראל אייכלר: צריך להביא תושבים שמחכים בתחנה ושהם יגידו לך מה זה "לקראת סגירה סופית"?

<אלי יעקבי: אדוני, אני אסביר - - -

ישראל אייכלר: תגיד לי יום, חודש, שנה.

ישראל אייכלר: מה זה "לקראת סגירה סופית"?

<אלי יעקבי: מבחינתנו, יש לנו תושבים שהתנגדו מאוד למסוף, בגלל רעש וזיהום אויר.

<אלי יעקבי: קובי ממליה התחייב על חסימה באמת רצינית מפני רעש וזיהום אויר, אלה אנשים שבסופו של דבר - - -

<קריאה: זה מול בתים.

<אלי יעקבי: זה מול בתים, זה מגרש חניה שלהם שמשנה ייעוד.

<אלי יעקבי: היו פה הרבה בעיות עם תושבים ונראה לי שאנחנו בסוף עם זה.

ישראל אייכלר: אני מאוד מקווה כי אני מייצג פה רק את מי שעומד בתחנה.

ישראל אייכלר: כל הממסדים, ולא משנה לי אם זה הממסד של השכונה, הממסד של התחבורה או הממסד הזה, אתם צריכים לספק לי, העומד בתחנה, אוטובוס.

ישראל אייכלר: כל השאר, תסתדרו.

ישראל אייכלר: לא יכול להיות מצב שאיזה שכן מתנגד בגלל ריח של פיח של אוטובוס ולכן אני אחכה בתחנה.

ישראל אייכלר: שלא יגור במקום שנוסעים בו אוטובוסים.

<קריאה: רק עוד משפט אחד, כשמדברים על מסוף - - -

<אלי יעקבי: זו חניה שלו.

<אלי יעקבי: הפקיעו מהתושבים מגרש חניה שלהם.

ישראל אייכלר: הפקיעו מסבא רבא שלי במוצא את כל הכביש ירושלים תל אביב, עד היום לא ראינו פרוטה, אז מה?

ישראל אייכלר: אז כל המכוניות שעוברות שם אני אגיד, "רבותיי, אתם לא עוברים, זה של סבא של סבא שלי".

ישראל אייכלר: אמת, כל סיבוב מוצא הוא שלנו, אז מה?

<מורן יונה: דבר נוסף, כל הנושא הזה של מחסור בנהגים ברמה הארצית, אנחנו במשרד מנסים לקדם את כל מה שקשור למרב"ד, לקצר את התהליכים, אם זה שנה - - -

ישראל אייכלר: כן, זה הולך להיות הדיון הבא.

<מורן יונה: - - - מקצרים את זה עכשיו לארבעה חמישה חודשים ואנחנו שואפים לקצר את זה - - -

<שלומית אבינח: אתם גם מורידים בגובה האגרות של הנהג?

ישראל אייכלר: על זה נאמר בדיון הבא, שלומית.

<מורן יונה: זה כבר לדיון הבא.

<מורן יונה: אני פחות יודעת להרחיב על זה.

<אלי יעקבי: זה העיקר משום שמחסור בנהגים יוצר - - -

<מורן יונה: נכון.

ישראל אייכלר: מי שיישאר לדיון יוכל, אבל הדיון הבא בעוד דקות, אנחנו כבר חרגנו בזמן.

<מורן יונה: בכל מקרה, אגד הם בעלי הרישיונות להפעיל את התחבורה הציבורית פה בירושלים, הרישיון מפרט את לוחות הזמנים של הקווים.

<מורן יונה: אגד מחויבת לעמוד בזה, לא יעזור.

<מורן יונה: יש רישיון, הקו צריך לצאת כל עשר דקות או כל רבע שעה אז הוא צריך לצאת וזהו.

<מורן יונה: זה לא בהתנדבות, חברות מקבלות על זה כסף.

<מורן יונה: אגד וחברת קווים ואגד תעבורה וכל חברה אחרת.

ישראל אייכלר: מה זאת אומרת, הם מקבלים כסף כאילו האוטובוס נסע?

<מורן יונה: לא, אני אומרת, החברה צריכה לעמוד בתנאים של הרישיון.

ישראל אייכלר: לא, אני שואל, אם החברה, מסיבה כלשהי, היא לא נסעה אז היא מקבלת כסף?

<מורן יונה: אז היא נקנסת, החברה נקנסת.

ישראל אייכלר: אבל היא מקבלת כסף?

<מורן יונה: לא, היא לא מקבלת את הכסף על מה שהיא לא ביצעה אבל בכל מקרה, הרישיון - - -

ישראל אייכלר: איך אתם יודעים מה היא ביצעה ומה היא לא ביצעה?

<מורן יונה: יש מערכות שבודקות את זה, יש בקרה.

ישראל אייכלר: יש?

<מורן יונה: בטח.

ישראל אייכלר: טוב, אני רוצה לסכם את הדיון.

<יעקב חנינה: רק אם אפשר מילה.

ישראל אייכלר: ממש מילה.

ישראל אייכלר: תגיד את השם שלך.

<יעקב חנינה: יעקב חנינה, בית וגן, רכז תחבורה.

<יעקב חנינה: ברמת המאקרו, שלא נשלה שהרכבת הקלה שבעזרת השם תיפתח זה יפתור בעיות כי הרכבת לא מגיעה לשום מערך חרדי.

<יעקב חנינה: זאת אומרת, הציבור החרדי, מנווה יעקב וכולם, מעניינות אותם יותר שכונות סורוצקין, גאולה, הרכבת עדיין לא עוברת שם לכן אם לא פותרים את זה, לא צריך לחיות באשליה שכן - - -

ישראל אייכלר: תנוח דעתך, חמש שנים לא תהיה שם רכבת.

<מורן יונה: הקו האדום מתארך מצד אחד לנווה יעקב, מצד שני להדסה עין כרם.

<מורן יונה: אני מקווה שזה יתקדם כמה שיותר מהר, אבל יש גם את הקו הכחול, שאושר שלשום בוועדה המחוזית, הקו הכחול הוא מרמות עד שכונת גילה והוא עובר דרך המערך החרדי, הוא עובר ביחזקאל.

ישראל אייכלר: מתי זה יהיה, הרכבת הזו?

<מורן יונה: ייקח לזה עוד הרבה זמן אבל עד אז יש אוטובוסים ואנחנו נשפר ככל שצריך.

ישראל אייכלר: תודה רבה.

ישראל אייכלר: אני מבקש רק מילה אחת לחבר העירייה קינג או שאתה רוצה לדבר בדיון הבא?

<אריה יצחק קניג: אני אגיד משהו קצרצר.

<אריה יצחק קניג: קודם כל, יישר כוח, הדיון הזה הוא חשוב, ובלי לשמוע את מה שהיה פה, מצטער על האיחור, יש פה פקקי תנועה בכניסה לפה, זה בטח גם בגלל אגד, אבל הסימפטומים ששמעתי פה בסיפא של הדברים פה זה סימפטומים שחוזרים במקומות - - -

ישראל אייכלר: מה אתה יכול לעזור בעירייה לאישור התב"עות?

<אריה יצחק קניג: לגבי ההמתנה, לא צריך לחכות עד 2019.

<אריה יצחק קניג: העירייה יודעת לאשר דברים אם היא רוצה, תוך ארבעה חמישה חודשים.

ישראל אייכלר: אתה העירייה בשבילנו.

<קריאה: חודשים?

<אריה יצחק קניג: אני אומר.

<אריה יצחק קניג: קודם כל, שימוש חריג הוא מהיום למחר, מהיום למחר.

ישראל אייכלר: אתה יכול לתת להם אישור לשים - - -

<אריה יצחק קניג: אני?

<אריה יצחק קניג: אם זה היה בסמכות שלי - - -

<קריאה: הוא לא חבר קואליציה.

<אריה יצחק קניג: אנחנו לא בקואליציה, אבל אני כן מציע, כי הדבר הזה, בוא נגיד, כולם יודעים, אני אקצר, במועצת העיר, כמעט כל מה שהחרדים רוצים להשיג הם יכולים להשיג.

<אריה יצחק קניג: ופה, לכולם, גם לבית וגן וגם בהר נוף וגם בנווה יעקב, איפה שסובלים, הנבחרים צריכים לקבל את זה.

<אריה יצחק קניג: הם יקבלו את התמיכה בוודאי של רוב הציבור, כי זה פוגע, כמו שזה פוגע בנווה יעקב - - -

ישראל אייכלר: בקיצור, הנבחרים החרדים, אני אפנה אליהם.

ישראל אייכלר: חשבתי שאתה הנבחר החרדי.

<אריה יצחק קניג: שנייה, שנייה.

ישראל אייכלר: אני פונה אליך כנבחר חרדי, תעזור להם.

<אריה יצחק קניג: אני אומר כחבר מועצה קטן, קטן ממש - - -

ישראל אייכלר: אבל אתה חרדי, לא יעזור לך.

<אריה יצחק קניג: אני מציע לא לחכות לאישורים של היתרי בנייה ופרסומים, להוציא בקשה לשימוש חורג.

<אריה יצחק קניג: מקבלים את זה על כל דבר שרוצים בעיר.

<אריה יצחק קניג: שימוש חורג – מחר אפשר לקבל אותו.

<שלומית אבינח: מי צריך להוציא בקשה כזו?

<קריאה: העירייה.

ישראל אייכלר: משרד התחבורה, צריך לעירייה.

ישראל אייכלר: מי צריך להוציא את הבקשה?

<אריה יצחק קניג: אנחנו בעירייה, זה צ'יק צ'ק, זה ממש, כשאני אומר כמה ימים זה כמה ימים.

<אריה יצחק קניג: דבר שני, מה שדיברת, הרב אייכלר, על זה שצד אחד לא מדבר עם צד שני של השולחן, זאת בעיה שקיימת בעיר בנושא התחבורה, כמעט בכל שכונה, ואני מציע, שהזעקה תבוא ממך, כיושב ראש הוועדה, לוועדת התחבורה של עיריית ירושלים ולראש העיר, לקרוא לנציגי אגד ולמשרד התחבורה.

<אריה יצחק קניג: בסופו של דבר, אני חושב שרוב הבעיות זה כי לא מדברים, כמו שאמרת.

<אריה יצחק קניג: אנשים לא יודעים, כן מגיע, לא מגיע, פותרים או לא פותרים.

<אריה יצחק קניג: העובדה שאין תקשורת היא בעיה שהיא - - -

<מורן יונה: אבל יש תקשורת.

<מורן יונה: יש תכנית אב לתחבורה, יש - - -

<אריה יצחק קניג: אני נמצא בתחבורה - - - בעיריית ירושלים?

<אריה יצחק קניג: אני יכול להגיד לכם, נציגי אגד, שישבתי שם, שהלברשטאם קרא לנציגי אגד, הם לא הגיעו, עובדה.

<אריה יצחק קניג: זה לא אולי, עובדה.

<אריה יצחק קניג: הלברשטאם גם מייצג את הציבור הזה, לא הגיעו.

<אריה יצחק קניג: אני לא מאשים אתכם, אולי זה לא הגיע אליכם, אולי משהו נדפק במערכת של התקשורת שם.

<אופיר יחזקאל: אין ועדה שיש - - -

<אריה יצחק קניג: ועדת התחבורה?

<אריה יצחק קניג: אני הייתי בשתי ועדות שלא הגיעו.

<אריה יצחק קניג: אחת אני זוכר בוודאות, זה היה על הנושא הזה, כי הלברשטאם שמע את קול הזעקה והגיעו, אז ישב שם קובי ממליה וישבו שם כל מיני אנשים אחרים, פונקציות עירוניות, אבל - - -

<שלומית אבינח: בבקשה לא להגיד שמות של אנשים שלא נמצאים לפרוטוקול כי זה יוצר בעיות.

<אריה יצחק קניג: בסדר גמור.

<אריה יצחק קניג: סליחה, אדוני, אני חוזר בי.

ישראל אייכלר: אני מודה לך , מר קינג, שהיית איתנו.

ישראל אייכלר: אני מסכם את הדיון כי אנשים כבר מחכים לדיון הבא.

ישראל אייכלר: סעיף ראשון, משרד התחבורה צריך להיערך לגיוס נהגים משמעותי, בגלל שחסרים 2,500 נהגים בכל הארץ ובכל חברות התחבורה הציבורית.

ישראל אייכלר: אני אשאיר את זה ככה, אני לא צריך להגיד מה זה אומר 2,500, כי כבר הזכיר מיקי לוי מה יהיה.

ישראל אייכלר: אגב, מיקי לוי לא דיבר מילה על מה שקורה עם נהגי משאיות בזמן מלחמה, הוא דיבר רק על אוטובוסים.

ישראל אייכלר: דבר שני, אנחנו מבקשים שיהיה תיאום ותכנון עם אגד וראשי השכונות המעורבים בתחבורה הציבורית.

ישראל אייכלר: אנחנו מבקשים לחזק את התיאום עם משרד התחבורה, אגד והמינהל הקהילתי בנווה יעקב ובבית וגן, ולתאם את המועדים והזמנים והזרימה של התחבורה.

ישראל אייכלר: הוועדה מבקשת להכין מיד את המסופים בנווה יעקב ובבני ברק לשימוש הנהגים.

ישראל אייכלר: הוועדה רשמה את ההודעה של משרד התחבורה כי ברבעון הראשון של 2019 יהיה מוכן מסוף קבוע, אבל אנחנו מבקשים מהעירייה לזרז הליכים ולהגיע למצב שבאופן מיידי ישימו מתקנים זמניים לנהגים במסופים ולאפשר זרימת התחבורה גם ברחוב רביץ וגם בכל נווה יעקב ובית וגן.

ישראל אייכלר: הוועדה רשמה את הודעת משרד התחבורה כי תוך ארבעה-חמישה חודשים תהיה מהפכה בהכשרת נהגים.

ישראל אייכלר: אנחנו נעבור לדיון הבא, בעוד שתי דקות, אז אנחנו סיכמנו את הדיון הזה.

ישראל אייכלר: תודה לכל אלה שבאו.